„Compania Municipală Termoenergetica București (CMTEB) S.A. anunţă joi că din cauza unei avarii produse în cursul acestei după-amiezi pe Magistrala I Sud, care are o vechime de peste 51 de ani, pe conducta cu diametrul de 600mm, pe Bulevardul Theodor Pallady, între bulevardele 1 Decembrie 1918 și Nicolae Grigorescu, furnizarea agentului termic pentru apă caldă va fi sistată pentru un număr de aproximativ 40 de blocuri din Sectorul 3, până în data de 4 iunie 2024, ora 23. 30”, potrivit unui comunicat.
Termoenergetica precizează că au fost deja începute în regim de urgență manevrele de închidere, de golire a conductei, cele de aerisire și ulterior vor fi realizate sudurile pentru reparația avariei.
(sursa: Mediafax)